Χέντβιχ του Βρανδεμβούργου, δούκισσα του Μπράουνσβαϊγκ-Βόλφενμπυτελ

Η Χέντβιχ, γερμαν.: Hedwig von Brndenburg von Hohenzollern (23 Φεβρουαρίου 1540 - 21 Οκτωβρίου 1602) από τον Οίκο των Χοχεντσόλερν, ήταν κόρη του εκλέκτορα του Βρανδεμβούργου και με τον γάμο της έγινε δούκισσα του Μπράουνσβαϊγκ-Λύνεμπουργκ-Βόλφενμπυτελ.

Βιογραφία 
Γεννήθηκε στο ανάκτορο της πόλης στο Κελν (σήμερα μέρος του Βερολίνου). Ήταν η 3η κόρη (2η από τον 2ο γάμο) τού Ιωακείμ Β΄ Έκτορα εκλέκτορα του Βρανδεμβούργου από τον 2ο γάμο του με τη Χέντβιχ των Γιαγκελλόνων, κόρη τού Σιγισμούνδου Α΄ της Πολωνίας. Η μεγαλύτερη αδελφή της Ελισάβετ-Μαγδαληνή παντρεύτηκε τον Φραγκίσκο-Όθωνα δούκα του Μπράουνσβαϊγκ-Λύνεμπουργκ το 1559· ωστόσο ο σύζυγός της απεβίωσε τον ίδιο χρόνο.

Έναν χρόνο αργότερα, στις 25 Φεβρουαρίου 1560, η Χέντβιχ παντρεύτηκε στο Κελν στον ποταμό Σπρέε τον Ιούλιο δούκα του Μπράουνσβαϊγκ-Λύνεμπουργκ-Βόλφενμπυτελ. Το ζευγάρι είχε συναντηθεί στο Κυστρίν, στην Αυλή του Ιωάννη μαργράβου του Βρανδεμβούργου, όπου ο Ιούλιος είχε καταφύγει από τον δύστροπο πατέρα του Ερρίκο Ε΄ δούκα του Βόλφενμπυτελ.

Αφού ο Ιούλιος συμφιλιώθηκε με τον πατέρα του, ο οποίος είχε συμφωνήσει απρόθυμα στον γάμο τού γιου του με μία προτεστάντιδα πριγκίπισσα, το ζευγάρι δέχτηκε τα κάστρα της Έσσης και τού Σλάντεν ως κατοικίες. Καθώς τα μεγαλύτερα αδέλφια του Ιούλιου είχαν σκοτωθεί στη μάχη του Σήβερσχαουζεν το 1553, ο Ερρίκος Ε΄ λέγεται ότι εμφανίστηκε στο κάστρο της Έσσης, εισήλθε στο δωμάτιο της νύφης του, πήρε τον νεογέννητο γιο της Ερρίκο-Ιούλιο από το λίκνο και αναφώνησε: Τώρα θα είσαι ο αγαπημένος μου εγγονός! 

Το 1568 ο Ιούλιος διαδέχθηκε τον πατέρα του ως δούκας του Μπράουνσβαϊγκ-Λύνεμπουργκ-Βόλφενμπυτελ. Αποδείχθηκε ικανός κυβερνήτης. Ωστόσο αργότερα βρέθηκε υπό την απατηλή επιρροή των αλχημιστών Φίλιππο Σέμερινγκ και Άννας-Μαρίας Σόμπαχ (με το παρωνύμιο Schlüter-Liese), τους οποίους δέχθηκε στην Αυλή του Βόλφενμπυτελ το 1571 και σταδιακά αποξενώθηκε από τη σύζυγό του. 

Η Χέντβιχ αναφέρεται ως ευσεβής και ταπεινή, με προτίμηση στις οικιακές δραστηριότητες. Το 1598, ο θεολόγος Στέφαν Πρατόριους αφιέρωσε το βιβλίο του Η παρηγοριά της χήρας στη Χέντβιχ.

Οικογένεια 
Παντρεύτηκε τον Ιούλιο των Γουέλφων δούκα του Μπράουνσβαιγκ-Λύνεμπουργκ-Βόλφενμπυτελ και είχε τα ακόλουθα παιδιά:
 Σοφία-Χέντβιχ 1561–1631, παντρεύτηκε τον Eρνέστο-Λουδοβίκο δούκα της Πομερανίας-Βόλγκαστ.
 Ερρίκος-Ιούλιος 1564–1613, δούκας του Μπράουνσβαϊγκ-Λύνεμπουργκ-Βόλφενμπυτελ.
 Μαρία 1566–1626, παντρεύτηκε τον Φραγκίσκο Β΄ των Ασκάνια δούκα της Σαξονίας-Λάουενμπουργκ.
 Ελισάβετ 1567–1618, παντρεύτηκε πρώτα τον Αδόλφο ΙΑ΄ κόμη του Χόλσταϊν-Σάουενμπουργκ και μετά τον Χριστόφορο δούκα του Μπράουνσβαϊγκ-Λύνεμπουργκ-Χάρμπουργκ.
 Φίλιππος-Σιγισμούνδος 1568–1623, επίσκοπος των Οσναμπρύκ και Βερντέν.
 Ιωακείμ-Κάρολος 1573–1615.
 Σαβίνα-Αικατερίνη 1574–1590, απεβ. 16 ετών.
 Δωροθέα-Αυγούστα 1577–1625, ηγουμένη του Γκάντερσχαϊμ.
 Ιούλιος-Αύγουστος 1578–1617, ηγούμενος του αβαείου του Μίχαελσταϊν.
 Χέντβιχ 1580–1657, παντρεύτηκε τον Όθωνα Γ΄ του Μπράουνσβαϊγκ-Χάμπουργκ.
 Μαργαρίτα 1571–1580, απεβ. 9 ετών.

Βιβλιογραφικές αναφορές 
 Inge Mager: Die Konkordienformel im Fürstentum Braunschweig-Wolfenbüttel, Vandenhoeck & Ruprecht, 1993, σελ. 22 ff

Υποσημειώσεις

Εξωτερικοί σύνδεσμοι 
  

Οίκος των Χοεντσόλερν
Δούκισσες του Μπράουνσβαϊγκ-Βόλφενμπυτελ